Абанос
Абаносът е твърда черна или кафява дървесина, добивана от няколко различни вида от рода Diospyros. Абаносът е най-тъмната позната дървесина, което заедно с голямата ѝ плътност (тя потъва във вода), фината текстура и възможността да бъде полирана извънредно гладко я прави много ценна като декоративно дърво. Застрашен вид е, поради което се използва главно за направата на музикални инструменти. От абанос са се правели и черните шахматни фигури.

Стриктно погледнато, такава дървесина дават няколко вида от рода Diospyros, но понякога абанос се наричат и други твърди, тъмни дървесини, които не са от рода Diospyros. Най-известната абаносова дървесина се получава от дървото Diospyros ebenum, разпространено в южна Индия и Шри Ланка.

Някои видове от рода Diospyros  дават т.нар. ивичест абанос, който има подобни физически свойства, но не е черен, а изпъстрен на ивици. Други видове не дават изобщо абаносова дървесина, например американския персимон (Diospyros virginiana).

Източници 

Абаносови
Недостатъчно проучени видове
Флора на Азия